มันนี่ทูเดย์
เงินฝากแห่งความรัก
5 ก.พ. 2556

เงินฝากแห่งความรัก 
ธนาคารซีไอเอ็มบี ไทย ออกแคมเปญเงินฝากประจำพิเศษ “Full of Love” ฉลองเทศกาลวาเลนไทน์ โดยนายอดิศร เสริมชัยวงศ์ รองกรรมการผู้จัดการใหญ่ ธนาคารซีไอเอ็มบี ไทย กล่าวว่า เงินฝากนี้จะให้ดอกเบี้ยสูง 3.1% ระยะเวลา 5 เดือน รับฝากขั้นต่ำ 5 หมื่นบาทและได้ออกเงินฝากฉลองเทศกาลตรุษจีน คือ “เงินฝากประจำพิเศษ Preferred Welcome” ระยะเวลา 12 เดือน ดอกเบี้ย 3.3% สำหรับลูกค้าบุคคลธนกิจ ที่เปิดบัญชีขั้นต่ำ 5 แสนบาท 
ทิสโก้ดูดเงินฝากระยะสั้น
นายพิชา รัตนธรรม หัวหน้าสายงานธุรกิจธนบดี ธนาคารทิสโก้ เปิดเผยว่า ธนาคารได้ออกเงินฝากพิเศษ 1 ล้านบาท ระยะเวลา 4 เดือน ดอกเบี้ย 3.4% สำหรับลูกค้าใหม่ โดยคาดว่าดอกเบี้ยมีโอกาสปรับตัวขึ้นในช่วงครึ่งปีหลัง ดังนั้นการฝากประจำระยะไม่เกิน 6 เดือน จึงเป็นทางเลือกที่ไม่ให้เสียโอกาสจากดอกเบี้ยที่ปรับขึ้นในอนาคต
เงินร้อนไม่ดันเงินเฟ้อ 
นายทรงธรรม ปิ่นโต ผู้อำนวยการสำนักเศรษฐกิจมหภาค สายนโยบายการเงิน ธนาคารแห่งประเทศไทย (ธปท.) ยืนยันเงินทุนจากต่างประเทศที่เข้ามาในช่วงนี้ ไม่มีผลที่จะกระทบโดยตรงที่จะทำให้เงินเฟ้อในประเทศเพิ่มสูงขึ้น เพราะก่อนที่จะเกิดเงินเฟ้อจะต้องมีการเก็งกำไรในราคาสินทรัพย์ จนราคาสินทรัพย์เพิ่มขึ้นมากก่อน ดังนั้นเงินทุนที่ไหลเข้ามาในช่วงนี้ยังไม่ส่งผลต่อเงินเฟ้อโดยรวมของประเทศ